SBA blaas nuwe lewe in bekende idiome - Afrikaans.com
SBA blaas nuwe lewe in…
Idiome word dikwels beskryf as die speserye van taal. Die Stigting vir Bemagtiging deur Afrikaans (SBA) se veeltalige idiomeboek, Ons almal drink van dieselfde stroompie, wat vroeër vanjaar die lig gesien het, is daarop gemik om die kleur en geur van taal en ook kultuurerfenis wat hand aan hand daarmee loop, vas te vang. Om egter seker te maak dat hierdie netjies gebottelde speseryrakkie gebruik word, is daar besluit om 'n klankweergawe van die idiomeboek te skep om te wys hoe hierdie geure die spreker se palet in konteks ophelder.
Die bestaande boek is aangevul deur kort, gedramatiseerde klankgrepe wat wys hoe die idiome in Afrikaans in die mond van die spreker lewe kry. Idiome-klankgrepe in isiXhosa en Engels is ook op die SBA se webtuiste beskikbaar. Klik hier om na die isiXhosa en Engelse klankgrepe te luister.
Nie net is die klankopnames verrykende luistergenot vir die taalliefhebber nie, maar dit bied ook 'n praktiese en byderwetse invalshoek vir onderwysers wat tydens onderrig lewe aan idiome wil gee.
Die veteraanaktrises Thoko Ntshinga en Sandra Prinsloo was onder meer deel van die stemkunstenaars wat die vertolking van die tonele vir die idiomeboek behartig het.
Afrikaans.com het met die SBA hande geneem vir die samestelling van kunswerke wat die idiome uitbeeld, hetsy letterlik of figuurlik. Ons moedig onderwysers en leerders aan om hierdie hulpbron deel van jou klaskamerervaring te maak.
Laai klankgreep af
Categories: Artikels, LeerhulpBy Afrikaans.com 19 Nov 2021 1 Comment
PreviousPrevious post:'n Koppieteefontein se kuierNextNext post:Afrikaanse bordspeletjies vermaak oud en jonk.
Ronél Lubbe says:
25 Nov 2021 at 8:19 am
Afrikaans! My moedertaal. Wat 'n wonderskone taal! Seker een van die mees beskryeende tale wat daar is.